作者:李廷忠
標題:賀新涼・賀新郎
內容:濯錦江頭路。望祥雲、密擁旌幢，初開天府。冰露壺中秋玉瑩，不著人間煩暑。現物表、神仙風度。回首太清宮闕杳，是鳴珂簪筆遨遊處。舟萬斛，卻西訴。籌邊堂上兵無數。笑當年、蜀山諒將，夜分旗鼓。聽取今朝宣閫令，洗盡蠻煙塞霧。便催喚、袞衣歸去。運應河清逢嶽誕，辦中興事業須申甫。看歲歲，壽觴舉。